2.

Az Európai Parlament 2007. április 24-i állásfoglalása az Európai Unió 2005-ös pénzügyi évre szóló általános költségvetésének végrehajtására vonatkozó elszámolás lezárásáról, VIIIB. szakasz - Európai Adatvédelmi Biztos (C6-0472/2006 - 2006/2170(DEC))

Az Európai Parlament,

- tekintettel az Európai Unió 2005-ös pénzügyi évre szóló általános költségvetésére [1],

- tekintettel az Európai Közösségek 2005-ös pénzügyi évre vonatkozó végleges éves beszámolójára - I. kötet (C6-0472/2006) [2],

- tekintettel a Számvevőszék 2005-ös pénzügyi évre vonatkozó költségvetésének végrehajtásáról szóló éves jelentésére [3], valamint a Számvevőszék különjelentéseire az ellenőrzés alá vont intézmények vonatkozó válaszaival együtt,

- tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti nyilatkozatára [4],

- tekintettel az EK-Szerződés 272. cikkének (10) bekezdésére, valamint 274., 275., és 276. cikkére,

- tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [5], és különösen annak 50., 86., 145., 146. és 147. cikkére,

- tekintettel eljárási szabályzata 71. cikkére és V. mellékletére,

- tekintettel a Költségvetési Ellenőrző Bizottság jelentésére (A6-0111/2007),

1. megállapítja, hogy 2005-ben az európai adatvédelmi biztos 2840733 EUR összegű kötelezettségvállalási előirányzat felett rendelkezett, amelynek felhasználási aránya 82,77% volt;

2. megállapítja, hogy az európai adatvédelmi biztos Számvevőszék által végrehajtott ellenőrzése nem vezetett észrevételek megfogalmazásához; megállapítja, hogy az időbeli elhatárolás szerinti könyvelés 2005. január 1-jei bevezetését követően az európai adatvédelmi biztos 2005-ös pénzügyi kimutatásai 211631 EUR összegű pozitív mérleget mutatnak és az aktívákhoz képest a passzívák 202504 EUR összegű többletét;

3. megállapítja, hogy 2005 volt az európai adatvédelmi biztos hivatalának első teljes körű működési éve; emlékeztet arra, hogy a 2005-ös költségvetése 48,8%-kal meghaladta a 2004-es költségvetését;

4. megállapítja, hogy az európai adatvédelmi biztos 2007-re 5080699 EUR-s költségvetést nyújtott be, amely 23%-kal nagyobb a 2006-os végleges költségvetésénél (4147378 EUR), és amelyben öt új álláshelyet, több irodát és a fordítási költségek növelését kéri;

5. emlékeztet arra, hogy 2004. június 24-én a Bizottság, az Európai Parlament és a Tanács főtitkárai az európai adatvédelmi biztossal együtt aláírtak egy adminisztratív együttműködési megállapodást az európai adatvédelmi biztosnak nyújtandó segítségről a kezdeti három éves időtartamra, amely megállapodás szerint:

- a Bizottság számvitelért felelős tisztviselőjét és belső ellenőrét nevezték ki az európai adatvédelmi biztos számvitelért felelős tisztviselőjévé és ellenőrévé,

- a Bizottság részlegei segítséget nyújtanak az intézményhez kapcsolódó személyek igazgatásával kapcsolatos minden feladathoz (juttatások meghatározása, fizetések kifizetése, orvosi költségek visszatérítése, kiküldetési kifizetések stb.),

- a Bizottság részlegei az európai adatvédelmi biztosnak a költségvetés kidolgozásában és végrehajtásában is segítenek,

- az európai adatvédelmi biztos székhelye az Európai Parlament helyiségeiben van; az Európai Parlament részlegei segítséget nyújtanak az európai adatvédelmi biztosnak székhelye berendezésében az anyagi eszközök és a szakértelem tekintetében (épületbiztonság, posta, számítógépek, telefonok, irodák és ellátmány),

- a Tanács gondoskodik a fordítási szolgáltatásokról;

6. megállapítja, hogy 2006. december 7-én az adminisztratív együttműködési megállapodást 2007. január 16-ával kezdődően további három évre meghosszabbították;

7. megállapítja, hogy 2006. november 7-i határozatában az európai adatvédelmi biztos úgy döntött, hogy felállít egy belső ellenőrzési struktúrát, amely megfelel az intézmény tevékenységeinek és követelményeinek;

8. üdvözli az európai adatvédelmi biztos és helyettese döntését, hogy gazdasági és pénzügyi érdekeltségeikről minden évben nyilatkozatot adnak ki, amint 2007 elején elkészül új honlapjuk; megállapítja, hogy 2005-ös és 2006-os pénzügyi érdekeltségeikről eddig is az európai parlamenti képviselők által évente kitöltött adatlaphoz hasonló nyomtatványon tettek írásbeli nyilatkozatot, amelyben nem nevezetek meg semmilyen szakmai tevékenységet, fizetett állást vagy tevékenységet vagy más vonatkozó információt;

9. üdvözli, hogy az európai adatvédelmi biztos kész csatlakozni az OLAF-ról szóló intézményközi megállapodáshoz, és szorgalmazza, hogy minél előbb tegye meg az ehhez szükséges lépéseket.

[1] HL L 60., 2005.3.8.

[2] HL C 264., 2006.10.31., 1. o.

[3] HL C 263., 2006.10.31., 1. o.

[4] HL C 263., 2006.10.31., 10. o.

[5] HL L 248., 2002.9.16., 1. o. Az 1995/2006/EK, Euratom rendelettel módosított rendelet (HL L 390., 2006.12.30., 1. o.).

--------------------------------------------------